b'\n_START_ARTICLE_\nBob Bradley\n_START_SECTION_\nUra\n_START_PARAGRAPH_\nBradley aloitti valmennusuransa 1981 Ohion yliopistojoukkueen p\xc3\xa4\xc3\xa4valmentajana 22-vuotiaana. H\xc3\xa4n valmensi my\xc3\xb6s Princetonin yliopistojoukkuetta, jonka h\xc3\xa4n johti Ivy Leaguen mestaruuteen vuosina 1988 ja 1993, sek\xc3\xa4 toimi Bruce Arenan apulaisvalmentajana Virginian yliopistossa, DC Unitedissa ja Yhdysvaltain olympiajoukkueessa. Vuonna 1998 Bradley palkattiin MLS-joukkue Chicago Firen p\xc3\xa4\xc3\xa4valmentajaksi. Joukkue voitti heti ensimm\xc3\xa4isell\xc3\xa4 kaudella MLS Cupin ja US Open Cupin, ja Bradley valittiin MLS:n vuoden valmentajaksi. Joukkue voitti US Open Cupin toistamiseen vuonna 2000._NEWLINE_Vuonna 2002 Bradley siirtyi Chicagosta MetroStarsin valmentajaksi. H\xc3\xa4n johdatti 2003 joukkueen US Open Cupin loppuotteluun ensimm\xc3\xa4ist\xc3\xa4 kertaa seuran historiassa. H\xc3\xa4n sai potkut MetroStarsista lokakuussa 2005 aivan kauden lopulla. Kaudella 2006 Bradley toimi Chivas USA:n p\xc3\xa4\xc3\xa4valmentajana. H\xc3\xa4n luotsasi edellisell\xc3\xa4 kaudella liigan viimeiseksi sijoittuneen joukkueen pudotuspeleihin, ja h\xc3\xa4net valittiin toista kertaa urallaan MLS:n vuoden valmentajaksi._NEWLINE_Joulukuussa 2006 Bradley siirtyi Yhdysvaltain maajoukkueen p\xc3\xa4\xc3\xa4valmentajaksi. Seuraavana kes\xc3\xa4n\xc3\xa4 joukkue voitti Pohjois-Amerikan-, Keski-Amerikan- ja Karibian-mestaruusturnauksen CONCACAF Gold Cupin h\xc3\xa4vi\xc3\xa4m\xc3\xa4tt\xc3\xa4 otteluakaan. Kes\xc3\xa4kuussa 2009 Bradleyn valmentama Yhdysvallat eteni Maanosaliittojen cupissa loppuotteluun pudottamalla v\xc3\xa4lier\xc3\xa4ss\xc3\xa4 hallinneen Euroopan-mestarin ja FIFA-rankingykk\xc3\xb6sen Espanjan. Loppuottelussa Brasilia oli kuitenkin vahvempi._NEWLINE_Kes\xc3\xa4ll\xc3\xa4 2011 Bradleyn luotsaama Yhdysvallat h\xc3\xa4visi toista kertaa per\xc3\xa4kk\xc3\xa4in Meksikolle CONCACAF Gold Cupin loppuottelussa. Hein\xc3\xa4kuussa 2011 h\xc3\xa4n sai potkut Yhdysvaltain maajoukkueen p\xc3\xa4\xc3\xa4valmentajan teht\xc3\xa4vist\xc3\xa4. _NEWLINE_Syyskuun puoliv\xc3\xa4liss\xc3\xa4 2011 Bradleyst\xc3\xa4 tuli Egyptin maajoukkueen uusi p\xc3\xa4\xc3\xa4valmentaja.  Bradleyn johdolla Egypti ei selvinnyt kertaakaan arvoturnaukseen. Joukkue oli menett\xc3\xa4nyt mahdollisuutensa selvit\xc3\xa4 Afrikan mestaruusturnaukseen 2012 jo ennen Bradleyn tuloa p\xc3\xa4\xc3\xa4valmentajaksi. Suuren pettymyksen Bradley koki vuoden 2013 kisojen karsinnoissa, kun Egypti h\xc3\xa4visi 1. karsintakierroksella Keski-Afrikan tasavallalle yhteismaalein 4\xe2\x80\x933 eik\xc3\xa4 selvinnyt kisoihin. Bradleyn ura Egyptin maajoukkueen per\xc3\xa4simess\xc3\xa4 p\xc3\xa4\xc3\xa4ttyi lopulta marraskuussa 2013, kun Egypti karsiutui MM-kisoista 2014 h\xc3\xa4vitty\xc3\xa4\xc3\xa4n ratkaisevan karsintaotteluparin Ghanalle yhteismaalein 7\xe2\x80\x933. _NEWLINE_Tammikuun alussa 2014 Bradley kirjoitti kaksivuotisen sopimuksen Norjan p\xc3\xa4\xc3\xa4sarjaan nousseen Stab\xc3\xa6kin kanssa.  Debyyttikaudellaan Bradley luotsasi entisen Norjan mestariseuran Tippeligaenissa sijalle 9, mik\xc3\xa4 riitti sarjapaikan s\xc3\xa4ilytt\xc3\xa4miseen. Norjan cupissa Stab\xc3\xa6k eteni v\xc3\xa4lieriin saakka.  Kaudella 2015 Bradley palautti Stab\xc3\xa6kin takaisin Tippeligaenin k\xc3\xa4rkitaisteluun. Rosenborg BK dominoi kautta vieden mestaruuden ylivoimaisesti, mutta Stab\xc3\xa6kin hyv\xc3\xa4 kausi toi kolmannen sijan vain pisteen erolla kakkoseksi sijoittuneeseen Str\xc3\xb8msgodsetiin. Sijoitus oli joukkueen paras kuuteen vuoteen. Norjan cupissa Stab\xc3\xa6ek putosi toistamiseen v\xc3\xa4lieriss\xc3\xa4. Marraskuussa 2015 kerrottiin, ettei Bradley jatka sopimustaan seuran kanssa kauden j\xc3\xa4lkeen. _NEWLINE_Pian ilmoituksen j\xc3\xa4lkeen Bradley allekirjoitti kaksivuotisen sopimuksen Ligue 2:ssa pelaavan Le Havren kanssa.  Lokakuussa 2016, kesken kauden 2016\xe2\x80\x932017, h\xc3\xa4n siirtyi Englannin Valioliigassa pelaavan walesil\xc3\xa4isseura Swansea Cityn p\xc3\xa4\xc3\xa4valmentajaksi Francesco Guidolinin irtisanomisen j\xc3\xa4lkeen. Bradley ei saanut Swansean peli\xc3\xa4 kulkemaan juurikaan edelt\xc3\xa4j\xc3\xa4\xc3\xa4ns\xc3\xa4 paremmin, vaan walesilaisseura juuttui Valioliigan putoamiskamppailuun. Joukkue voitti vain kaksi pelaamistaan 11 ottelusta Bradleyn alaisuudessa ja seurajohto erotti h\xc3\xa4net joulukuun lopussa 2016, kun West Ham oli murskannut joukkueen tapaninp\xc3\xa4iv\xc3\xa4n kierroksella maalein 4\xe2\x80\x931._NEWLINE_Hein\xc3\xa4kuussa 2017 Bradley palasi valmentamaan kotimaahansa, kun h\xc3\xa4nest\xc3\xa4 tuli MLS-liigan uuden t\xc3\xa4ydennysjoukkue Los Angelesin p\xc3\xa4\xc3\xa4valmentaja.'